ดอลล์ผันผวนหลังตลาดไม่มั่นใจท่าทีเฟดต่อตัวเลขศก.สหรัฐฯ
สำนักข่าวอินโฟเควสท์รายงานว่า ดอลลาร์สหรัฐปรับตัวผันผวนเมื่อเทียบสกุลเงินหลักอื่นๆ เมื่อคืนวันศุกร์ที่ผ่านมา (8 ก.ค.) แม้ว่าตัวเลขจ้างงานสหรัฐเดือนมิ.ย.แข็งแกร่ง เนื่องจากนักลงทุนไม่มั่นใจว่าเฟด จะมีปฏิกิริยาอย่างไรกับข้อมูลดังกล่าว
10 ก.ค. 2559

สำนักข่าวอินโฟเควสท์รายงานว่า ค่าเงินยูโรวันศุกร์ที่ผ่านมา (8 ก.ค.) อ่อนค่าเมื่อเทียบดอลลาร์สหรัฐ ที่ระดับ 1.1043 ดอลลาร์สหรัฐ จากระดับ 1.1055 ดอลลาร์สหรัฐ ขณะที่เงินปอนด์แข็งค่าที่ระดับ 1.2953 ดอลลาร์สหรัฐ จาก 1.2900 ดอลลาร์สหรัฐ ส่วนเงินดอลลาร์ออสเตรเลียเพิ่มขึ้นแตะ 0.7568 ดอลลาร์สหรัฐ จากระดับ 0.7477 ดอลลาร์สหรัฐ
ดอลลาร์สหรัฐอ่อนค่าลงเมื่อเทียบเยนที่ระดับ 100.54 เยน จากระดับ 100.76 เยน และแข็งค่าเมื่อเทียบฟรังก์สวิสที่ระดับ 0.9834 ฟรังก์ จากระดับ 0.9790 ฟรังก์ ในขณะที่แข็งค่าเมื่อเทียบดอลลาร์แคนาดาที่ 1.3047 ดอลลาร์แคนาดา จากระดับ 1.3017 ดอลลาร์แคนาดา
ทั้งนี้ กระทรวงแรงงานสหรัฐรายงานว่า ตัวเลขการจ้างงานนอกภาคเกษตรพุ่งขึ้น 287,000 ตำแหน่งในเดือนมิ.ย. จากระดับ 38,000 ตำแหน่งในเดือนพ.ค. ขณะที่อัตราการว่างงานเพิ่มขึ้นสู่ระดับ 4.9% หลังจากอยู่ที่ 4.7% ในเดือนพ.ค. นักวิเคราะห์คาดการณ์ก่อนหน้านี้ว่า การจ้างงานจะเพิ่มขึ้น 175,000 ตำแหน่งในเดือนมิ.ย. และอัตราการว่างงานจะเพิ่มขึ้นสู่ระดับ 4.8%
อย่างไรก็ตาม ดอลลาร์เคลื่อนไหวอย่างผันผวน เนื่องจากนักลงทุนไม่มั่นใจว่าธนาคารกลางสหรัฐ (FED) จะนำข้อมูลการจ้างงานที่แข็งแกร่งนี้มาประกอบการตัดสินใจในการขึ้นดอกเบี้ยหรือไม่ หลังจากรายงานการประชุมประจำเดือนมิ.ย.ของเฟด ระบุว่า คณะกรรมการเฟดเห็นพ้องให้ชะลอการขึ้นอัตราดอกเบี้ยจนกว่ามีข้อมูลบ่งชี้ชัดเจนเกี่ยวกับผลกระทบของ Brexit โดยเฟดประชุมกำหนดนโยบายการเงินในวันที่ 14-15 มิ.ย. ก่อนที่อังกฤษจะลงประชามติในวันที่ 23 มิ.ย.